*Kitos reikšmės – Mėlynė (reikšmės).*

| **Vaccinium myrtillus** |
| --- |
| Mėlynė (Vaccinium myrtillus)Mėlynė (*Vaccinium myrtillus*) |
| Mokslinė klasifikacija |
| 

|  |  |
| --- | --- |
| Karalystė: | Augalai  *( Plantae)* |
| Skyrius: | Magnolijūnai  *( Magnoliophyta)* |
| Klasė: | Magnolijainiai  *( Magnoliopsida)* |
| Poklasis: | Dilenijažiedžiai  *( Dilleniidae)* |
| Šeima: | Erikiniai  *( Ericaceae)* |
| Gentis: | Šilauogė  *( Vaccinium)* |
| Rūšis: | Mėlynė  *( Vaccinium myrtillus)* |

 |
| Binomas |
| ***Vaccinium myrtillus***L. 1753 |

**Mėlynė** (*Vaccinium myrtillus*) – erikinių (*Ericaceae*) šeimos vasaržalis puskrūmis su šliaužiančiu požeminiu stiebu, labai išsišakojusiomis, kylančiomis žaliomis aštriai keturbriaunėmis šakomis. 

Požymiai
Mėlynės uogos
Mėlynių krūmas anksti pavasarį
Mėlynių rinkimas rinktuvu, taip vad. *šukomis*

Apibūdinimas
------------

Mėlynės puskrūmis auga 15-40 cm, rečiau iki 50 cm aukščio. Jų stiebas status, briaunotas, šakotas. Lapai ovališki, nusmailėjusia viršūne, trumpakočiai, smulkiai dantytais kraštais, 1-3 cm ilgio, 0,6-1,8 cm pločio. Apatinė stiebo dalis sumedėjusi, šakų viršūnės išlieka žalios, minkštos ir žiemą gali apšalti. Šakniastiebis ilgas, šliaužiantis.

Pavieniai rutuliški žiedai išauga ant trumpų kotelių. Taurelė priaugusi prie mezginės, vos įžiūrima. Vainikėlis rausvas, suaugtinis, pūstas, išlikusi viršūninė anga su trumpomis, bukomis skiautėmis. Mėlynė pražysta gegužės pradžioje, intensyviausias žydėjimas iki birželio vidurio, vėliau iki rudens galima rasti pavienių žiedų. Vaisiai – rutuliškos, tamsiai mėlynos, su apnaša uogos, 8-12 mm skersmens. Lietuvoje jos prinoksta liepos pradžioje ir laikosi iki rugsėjo.

Paplitimas pasaulyje
--------------------

Mėlynės savaime paplitusios beveik visoje Europoje (išskyrus tolimus pietus, pietryčius ir tolimus šiaurės rytus) ir Vakarų Sibire. Europos pietinėse dalyse auga iki 2 km aukštyje.

Paplitimas ir augavietės Lietuvoje
----------------------------------

Mėlynės dažnos visoje Lietuvoje, ypač Aukštaitijos ir Dzūkijos miškuose. Tai miškų augalas. Auga nelabai ūksminguose, vidutinio drėgnumo, drėgnokuose, drėgnuose ir pelkėtuose pušynuose, eglynuose, rečiau beržynuose, kartais ir kimininėse pelkėse, aukštesnėse vietose. Mėlyniniai pušynai (*Pinetum myrtillosum*), vadinamieji skaistšiliai, ir retesni mėlyniniai eglynai (*Piceetum myrtillosum*) sudaro apie 25 proc. viso Lietuvos miškų ploto. Mėgsta rūgščius, puveningus dirvožemius. Anot dendrologo Mindaugo Navasičio vadovėlyje „Dendrologija" pateiktų skaičių, Lietuvoje yra apie 18 tūkst. hektarų mėlynynų. Monografijoje „Lietuvos dendroflora", besiremiančioje 2001 m. Lietuvos miškų ūkio statistikos duomenimis, rašoma, kad Lietuvoje yra daugiau kaip 64 tūkst. hektarų mėlynynų.

Vidutinis mėlynių derlingumas 700 kg/ha, derlingais metais 1200 kg/ha. Pagal 2001 metų Lietuvos miškų ūkio statistiką, kasmet superkama iki 1-3 tonų mėlynių uogų.[reikalingas šaltinis]

Be tipinio mėlynės varieteto (*Vaccinium myrtillus* var. *myrtillus*), šalyje randami dar 4 varietetai:

* Juodauogė mėlynė (*Vaccinium myrtillus* var. *epruinosum*) – uogos juodos, blizgančios, be melsvo apnašo, jų vidus purpurinis, kiek smulkesnės negu tipinės formos;
* Baltauogė mėlynė (*Vaccinium myrtillus* var. *leucocarpum*) – uogos gelsvai baltos;
* Rausvauogė mėlynė (*Vaccinium myrtillus* var. *roseolo-vioalaceum*) – uogos violetiškai rausvos.
* *Vaccinium myrtillus* var. *pseudotypicum* – uogos raudonai violetinės, beveik juodos, minkštimas bespalvis.

Nauda
-----

Mėlynės yra maistinis, vaistinis, medingas, dažinis, pašarinis, rauginis augalas. Vartojamos šviežios, virtos ir džiovintos maistui, vaistams ir kosmetikoje.

Mėlynės turi įtakos dirvodarai – gamina rūgštų humusą, skatina jaurėjimą. Mėlynių sąžalynuose slapstosi ir minta kai kurie miško paukščiai ir gyvūnai, juose rasta apie du šimtus rūšių įvairių vabzdžių, daugiausia naudingų. Uogų sultimis galima dažyti vyną. Žieduose yra nektaro. Visa žolė turi gydomųjų medžiagų, ypač vertingos uogos. Jose randama įvairių, žmogaus organizmui naudingų medžiagų. Uogose yra angliavandenių, organinių rūgščių, vitaminų (ypač P), glikozidų, regėjimą sutemoje skatinančių medžiagų. Mėlynėse yra 3,5-7% cukraus, 1% laisvųjų organinių rūgščių (citrinos, obuolių, gintaro, pieno, oksalo), pektinų, truputis baltymų ir mirtilino (mirtilinas panašiai veikia organizmą kaip insulinas), todėl mėlynės tinkamos vartoti sergantiems cukralige, o uogų kisielius – sergantiems skrandžio ligomis. Iš jų gaminama uogienė, džemas, kisielius, kompotas.

Sinonimai
---------

Kiti mėlynių pavadinimai vartoti ar vartojami Lietuvoje: mėlynuogė, nemuogė, šilojėliai, treškė.

Lotyniški mėlynių sinonimai:

* *Myrtillus niger* Gilib.
* *Myrtillus sylvaticus* Drejer
* *Vaccinium myrtillus* var. *oreophilum* (Rydb.) Dorn
* *Vaccinium myrtillus* subsp. *oreophilum* (Rydb.) Á. Löve, D. Löve & B.M. Kapoor
* *Vaccinium oreophilum* Rydb.
* *Vitis-idaea myrtillus* (L.) Moench

Produkcija
----------

| Tūkstančiai tonų (2020 m.) |
| --- |
| 1 | Jungtinių Amerikos Valstijų vėliava Jungtinės Amerikos Valstijos | 294 |
| 2 | Peru vėliava Peru | 180 |
| 3 | Kanados vėliava Kanada | 146 |
| 4 | Lenkijos vėliava Lenkija | 55,3 |
| 5 | Meksikos vėliava Meksika | 50,3 |
|  |
| 14 | Lietuvos vėliava Lietuva | 2,3 |

Šaltiniai
---------

1. ↑  theplantlist.org / Vaccinium myrtillus L.
2. ↑

Taip pat skaityti
-----------------

* Lietuvos vietinės medžių ir krūmų rūšys

Literatūra ir interneto šaltiniai
---------------------------------



|  |  |
| --- | --- |
|  | **Vikiteka: Mėlynė** – vaizdinė ir garsinė medžiaga  |

* Tarybų Lietuvos enciklopedija, T. 3 (Masaitis-Simno). | Vilnius: Vyriausioji enciklopedijų redakcija, 1987. 43–44 psl. Mėlynė;
* Dendrologija – Mindaugas Navasaitis | 2-oji laida, ISBN 9986-09-286-8; Vilnius, leidykla „Margi raštai", 2008; 413 psl. Mėlynė;
* Lietuvos dendroflora – Mindaugas Navasaitis, Remigijus Ozolinčius, Domas Smaliukas, Jūratė Balevičienė | Lietuvos miškų institutas, Lietuvos žemės ūkio universitetas, Vilniaus pedagoginis universitetas. ISBN 9955-575-35-2; Kaunas, Leidykla „Lututė", 2003; 226 psl. Mėlynė;

|  |  |  |  |
| --- | --- | --- | --- |
| 

| Ž • A • RDendrologija |
| --- |
|  |
| 
Botanika · Augalija · Flora · Augalai · Sumedėjęs augalas · Liana · Puskrūmis · Krūmokšnis · Krūmas · Krūmedis · Medis · Vaismedis · Kultivaras · Lapuočiai · Spygliuočiai · Vienanamis augalas · Dvinamis augalas
Iliustruotas Lietuvos augalų genčių vardynas · Lietuvos vietinės medžių ir krūmų rūšys · Lietuvos išskirtiniai medžiai · Lietuvos svetimžemė dendroflora · Pasaulio išskirtiniai medžiai 
Miškas · Miško skliautas · Pomiškis · Lietuvos miškai · Pasaulio miškai (šalys pagal miškų plotą) · Miškų nykimas (neteisėtas miško kirtimas)
Miškininkystė (ekologinė miškininkystė) · Miško atkūrimas · Įveisimas · Miškų ūkis · Miškų urėdija · Girininkija · Eiguva · Lietuvos miškų institutas |

 |